Pertge betg rumantsch grischun en scola?

(cw)

Sch'i giess tenor ils resultats da la retschertga da la regenza grischuna en connex cun il rumantsch grischun, lura fiss la scola ina da las emprimas domenas che stuess introducir il RG.
Dacurt è cumparida la documentaziun scientifica da la retschertga. In sguard faschess bain a mintga GrischunA.

Undas da protesta gievan tras las retschas da quels Sursilvans che siglian al palantschieu sura tar mintga pled ch'entschaiva cun in r... La retschertga na saja betg represchentativa perquai ch'ella na resguardia betg adequatamain la maioritad sursilvana. In sguard sin figura 2-3 sin la pagina 26 pudess gidar:
La maioritad sursilvana vegn represchentada fitg bain cun in pertschient da betg damain che 49,7% dals dumandads.

RG – la varianta la pli favurisada 
Betg main che 66% (213) dals dumandads beneventan ina lingua da scrittira communabla per tut ils rumantschs dal Grischun. Per 44% dals dumandads sa quai esser be il rumantsch grischun. Interessanta è er la constataziun ch'ils resultats da la retschertga da la regenza grischuna confirman cleramain dus retschertgas precedentas cun il medem cuntegn.

La scola duess ir ordavant
Per radund 76 pertschient dals 1115 dumandads stuess il RG vegnir introducì pli baud u pli tard en scola. La regenza grischuna na vul savair nagut da quai. Ina tala decisiun fiss probabel memia curaschusa per ina regenza grischuna.
Ils sforzs da PUNTS d'augmentar la cumpart dal RG en sia gasetta vegn sustegnida cleramain dals resultats da la retschertga. 79% dals dumandads èn da l'opiniun ch'il rumantsch grischun stuessi vegnir introducì oravant tut en las gasettas. Fin oz è PUNTS la suletta gasetta rumantscha che ha fatg quai pass. Las autras suondan cun lur retard obligatoric.
Quai è stà be in per exempels. da la documentaziun che dat ina stupenta invista a las lavurs da retschertga. Dapli infurmaziuns èn da chattar en il cudesch:

GLOOR, D./HOHERMUIH, S./MEIER, H./MEIER, H-P.: Fünf Idiome - eine Schriftsprache. Die Frage einer gemeinsamen Schriftsprache im Urteil der Bevölkerung. Bündner Monatsblatt/Desertina 1996. (Fr. 25.-) .